KLASA: 400-02/21-01/01

URBROJ: 2197/01-380/1-6-21-4

Zabok, 22. prosinca 2021.

**FINANCIJSKI PLAN GIMNAZIJE A.G.MATOŠA ZA RAZDOBLJE 2022.-2024.**

**OBRAZLOŽENJE**

1. **UVOD – sažetak djelokruga rada škole**

Gimnazija A.G.Matoša ima tri usmjerenja: opće, jezično i prirodoslovno-matematičko. Nastava je organizirana u jutarnjoj smjeni u petodnevnom radnom tjednu sa slobodnim subotama.

Nastava (redovna, izborna, dodatna i fakultativna) izvodi se prema nastavnim planovima i programima koje je donijelo MZOS, te prema Školskom kurikulumu i Godišnjem planu i programu škole za tekuću godinu. U školskoj godini 2021./2022. nastava se organizira prema trenutačnoj epidemiološkoj situaciji.

Nastava TZK odvija se u adekvatnom prostoru Sportske dvorane Zabok, koja pokriva potrebe grada te Škole za umjetnost, dizajn, grafiku i odjeću Zabok.

Učenici koji upisuju Gimnaziju AGM Zabok dolaze iz ukupno 30 općina i gradova s područja Krapinsko-zagorske i susjednih županija. Gotovo svi učenici svake godine upisuju izabrane fakultete.

Trenutno imamo 43 zaposlenih profesora, te 10 zaposlenika na administrativno-tehničkim poslovima. Sva je nastava stručno zastupljena.

Škola u 16 odjeljenja ima ukupno 371 učenika, a u prve razrede u školsku godinu 2021./2022. upisano je 93 učenika.

1. **OBRAZLOŽENJE FINANCIJSKOG PLANA – aktivnosti i projekti**

**Opis financijskog plana**

Ovim financijskim planom sredstva su planirana za provođenje programa škole, prema odgovarajućim šiframa. **(tablica u privitku).**

Izvori financiranja rada Gimnazije su:

1. Državni proračun Republike Hrvatske iz kojih se financiraju plaće za zaposlene, prekovremeni i smjenski rad te ostale naknade zaposlenicima (jubilarne, pomoći, otpremnine, dar djeci, državna natjecanja…)
2. Iz proračuna Županije Krapinsko-Zagorske financiraju se materijalni troškovi kao i prijevoz zaposlenika te investicijsko održavanje kao i nabava opreme te najam dvorane za nastavu TZK.
3. Vlastiti prihodi, koje većim dijelom čine prihodi od posredovanja kod zapošljavanja redovitih učenika srednjih škola preko učeničkog servisa te prihodi od iznajmljivanja prostora, a koriste se za pokrivanje povećanih troškova energenata i materijala te za poboljšanje minimalnih potreba u prosvjeti.
4. Ostali nespomenuti prihodi su prihodi od uplata roditelja za ekskurzije, odlasci na predstave, terenska nastava. To su prihodi koji samo prelaze preko računa škole te je naš račun u tom slučaju samo prijelazni račun i služi kao evidencija namjenskih uplata i isplata.
5. Donacije su strogo namjenska sredstva koja se u potpunosti potroše za navedeni program za koji su dobivena. Većinom su to razne ljetne škole, radionice i nagradni izleti.
6. Pomoći od gradova i općina također su strogo namjenski i koriste se za provođenje određenih projekata u školi.
7. Dodatna sredstva Županije namijenjena su za financiranje županijskih natjecanja, određenih projekata u školi, obilježavanja važnijih godišnjica, podjela ugovora o stipendiranju učenika, sufinanciranje raznih ljetnih škola i slično.

**Zakonske i druge pravne osnove**

Djelatnost srednjeg školstva ostvaruje se u skladu s odredbama Zakona o odgoju i obrazovanju u osnovnoj i srednjoj školi (NN 87/08., 86/09., 92/10., 105/10., 90/11., 16/12., 86/12., 126/12., 94/13., 152/14., 7/17., 68/18., 98/19., 64/20. i 133/20.) i Zakona o ustanovama (NN 76/93., 29/97., 47/99., 35/08., 127/19.)

Također, financijski plan se temelji i na Školskom kurikulumu i Godišnjem planu i programu škole za tekuću školsku godinu.

Prihodi i primici kao i izdaci u 2022. godini izrađeni prema Uputama za izradu proračuna Krapinsko-zagorske županije za razdoblje 2022.-2024. od 20. rujna 2021. godine, KLASA: 400-01/21-01/61, URBROJ: 2140/01-07-21-1.

**Ciljevi provedbe financijskog plana u trogodišnjem razdoblju i pokazatelji kojima će se mjeriti ostvarenje tih ciljeva.**

Gimnazija Antuna Gustava Matoša u Zaboku i nadalje će imati važan prioritet: pružanje usluge kvalitetnog gimnazijskog programa obrazovanja i odgoja učenika.

U naredne tri godine važno je održati standard i kvalitetu koja je dostignuta održavanjem stečenih materijalnih uvjeta rada, a koji su dostignuti i dodatnom djelatnošću škole posredovanjem povremenom radu redovitih učenika županije. U tu svrhu ove godine planiramo zaposliti djelatnika na mjesto asistenta voditelja računovodstva tijekom ljetnih mjeseci.

Učenici će se i u narednom periodu poticati na izražavanje kreativnosti, talenata i sposobnosti kroz uključivanje u slobodne aktivnosti, školska, županijska, državna i druga natjecanja te kroz rad na školskim projektima, priredbama i manifestacijama.

Profesori će se tijekom školske godine kontinuirano stručno usavršavati na seminarima, stručnim skupovima te održavati ogledne satove prema programu Stručnih vijeća, te poučavati u skladu s obrazovnom reformom. Važno je napomenuti da je u segmentu stručnog usavršavanja radi uštede preporuka svim profesorima da se pohađaju jednodnevni seminari i seminari koji se odvijaju u Krapinsko-zagorskoj županiji ili Zagrebu. To načelo ne primjenjuje se na iznimke opravdane stručno-pedagoškim potrebama škole.

1. **IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA POKAZATELJIMA USPJEŠNOSTI U PRETHODNOJ GODINI**

Školsku godinu 2020./2021. uspješno je završilo 378 učenika škole. Od ukupno 94 maturanata koliko ih je pristupilo maturi u ljetnom roku, svih 94 ih je uspješno položilo državnu maturu te je njih 94 upisalo željene fakultete u ljetnom, odnosno jesenskom roku. Dvoje preostalih učenika pristupilo je i položio maturu u jesenskom roku. Od njih 96 većina je upisala Sveučilište u Zagrebu, ostali u Rijeci, Osijeku, Zadru...

Ove se godine na školskoj razini natjecanja u znanju u našoj školi natjecalo ukupno 108 učenika pod vodstvom 23 mentora, uz napomenu da mnogi učenici sudjeluju na više natjecanja. Na županijskim natjecanjima rezultatom za neko od prva tri mjesta se izborilo 35 učenika, na državna natjecanja u znanju pozvani smo u konačnici iz Fizike, Kemije, Povijesti, Geografije, Hrvatskog jezika, Biologije i Matematike s ukupno osmero učenika i osam mentorica.

Ravnateljica:

Bibijana Šlogar, prof.